b'\n_START_ARTICLE_\nAllen Iverson\n_START_SECTION_\nGyvenimo istorija\n_START_PARAGRAPH_\nAllenas Ezailas Iversonas gim\xc4\x97 1975\xe2\x80\x93aisiais metais, Hamptone, Vird\xc5\xbeinijos valstijoje. J\xc4\xaf augino vieni\xc5\xa1a mama, o Hamptonas, kuriame\xc2\xa0augo b\xc5\xabsimasis\xc2\xa0krep\xc5\xa1ininkas, buvo i\xc5\xa1skirtinai skurdus ir nusikalstamumu pasi\xc5\xbeymintis rajonas. Jo gyventojai sakydavo, jog tik kvailiai gali tik\xc4\x97tis gyvenime ka\xc5\xbek\xc4\x85 pasiekti ir i\xc5\xa1bristi i\xc5\xa1 nepritekliaus. Septyni A.Iversono draugai buvo nu\xc5\xa1auti per kelerius metus, ta\xc4\x8diau NBA \xc5\xbevaig\xc5\xbed\xc4\x99 nuo to kiek atitrauk\xc4\x97 krep\xc5\xa1inis._NEWLINE_I\xc5\xa1skirtinis A.Iversono talentas atsiskleid\xc4\x97 ne tik krep\xc5\xa1inyje \xe2\x80\x93 jis taip pat buvo mokyklos amerikieti\xc5\xa1kojo futbolo komandos pa\xc5\xbeiba bei buvo i\xc5\xa1rinktas geriausiu valstijos \xc5\xbeaid\xc4\x97ju abiejose sporto \xc5\xa1akose._NEWLINE_Baig\xc4\x99s mokykl\xc4\x85, atletas gavo stipendij\xc4\x85 D\xc5\xbeord\xc5\xbetauno universitete ir tapo pagrindiniu krep\xc5\xa1inio komandos \xc5\xbeaid\xc4\x97ju. Pirmaisiais metais gyn\xc4\x97jas buvo pripa\xc5\xbeintas geriausiu konferencijos naujoku bei geriausiai besiginan\xc4\x8diu krep\xc5\xa1ininku, pastar\xc4\x85j\xc4\xaf apdovanojim\xc4\x85 gavo ir antraisiais metais. Antrajame savo sezone NCAA, A.Iversonas per ma\xc4\x8d\xc4\x85 vidutini\xc5\xa1kai \xc4\xafmesdavo po 25 ta\xc5\xa1kus, atlikdavo 4,7 rezultatyvaus perdavimo bei perimdavo 3,4 kamuolio. Galiausiai krep\xc5\xa1ininkas nusprend\xc4\x97 dalyvauti 1996\xe2\x80\x93\xc5\xb3j\xc5\xb3 met\xc5\xb3 NBA naujok\xc5\xb3 bir\xc5\xbeoje, kurioje j\xc4\xaf pirmuoju \xc5\xa1aukimu pasirinko Filadelfijos \xe2\x80\x9e76ers\xe2\x80\x9d klubas.'